କୋରାପୁଟ,ଏପ୍ରିଲ ୨୪(ଲୋକାଲ ୱାୟାର): ଟଙ୍କା ପଇସା ଉଠାଣ ପାଇଁ ଲୋକଙ୍କୁ ବ୍ୟାଙ୍କ ଯିବା ପଡୁଥିବା ବେଳେ କରୋନା ସଂକ୍ରମଣ ସମୟରେ ଘରକୁ ଘର ଯାଇ ଏହି ସେବା ଯୋଗାଉଛନ୍ତି ସଲାମି ଦିଦି ।
ଲକ୍ଷ୍ମୀପୁର ଗାଁରୁ ୧୯ କିଲୋମିଟର ଦୂର ଏହି ଗାଁରେ ସଲାମି ଶଶଙ୍କର ଜଣେ ଆଉଟସୋର୍ସିଂ ବ୍ୟାଙ୍କ (ଏସବିଆଇ) କର୍ମଚାରୀ ଭାବେ କିଛିଦିନ ହେଲା କାମ କରୁଛନ୍ତି ।
୨୭ ବର୍ଷୀୟା ସଲାମି ଏବେ ଗାଁ ଲୋକଙ୍କ ପାଇଁ ଏକମାତ୍ର ଭରସା । କାରଣ ଆଖପାଖ ୨୦ଟି ଆଦିବାସୀ ଗାଁର ଲୋକେ ସମସ୍ତ ବ୍ୟାଙ୍କ ସେବା ପାଇଁ ସଲାମିଙ୍କ ଉପରେ ନିର୍ଭର କରିଥାନ୍ତି ।
ମାର୍ଚ୍ଚ ୨୫ ତାରିଖରୁ ସଲାମି ଗାଁ ଲୋକଙ୍କୁ ଏହି ବ୍ୟାଙ୍କ ସେବା ଯୋଗାଇ ଦେଉଥିବା ବେଳେ ପ୍ରତିଦିନ ଟୟୋଟାରୁ ଏକ ଦୁଇଚକିଆ ଯୋଗେ ଆଦିବାସୀ ଗାଁ ଗୁଡ଼ିକରେ ପହଞ୍ଚିିଥାନ୍ତି ।
ସାଧାରଣ ବ୍ୟାଙ୍କ କାମଠାରୁ ଆରମ୍ଭ କରି ରାଜ୍ୟ ଓ କେନ୍ଦ୍ର ସରକାରଙ୍କ ସମସ୍ତ ରିହାତି ସୁବିଧା ଗାଁ ଲୋକେ ସଲାମିଙ୍କ ଦ୍ୱାରା ପାଇ ପାରିଥାନ୍ତି ।
ନିଜ ୨ ଚକିଆ ଗାଡ଼ି ହିଁ ତାଙ୍କର ଏକମାତ୍ର ଭରସା । ନିଜ ଲାପଟପ୍ ଓ ଗାଡ଼ିରେ ଘରକୁ ଘର ଯାଇ ସଲାମି ଲୋକଙ୍କୁ ସମସ୍ତ ବ୍ୟାଙ୍କ ସେବା ଯୋଗାଇ ଦେଇଥାନ୍ତି ।
ତେବେ କିଛି କିଛି ଗ୍ରାମୀଣ ସ୍ଥାନରେ ସେ ଗଛ ତଳେ ପତ୍ରରେ ବସିବା ସ୍ଥାନ ତିଆରି କରି ଲୋକଙ୍କୁ ବ୍ୟାଙ୍କ ସୁବିଧା ଯୋଗାଇ ଦେଉଛନ୍ତି ।
ସଲାମି କହନ୍ତି ପ୍ରତିଦିନ ଯଦିଓ କାମ କରିବାକୁ ପଡୁଛି ତେବେ କାମ ସମୟରେ କିପରି ସାମାଜିକ ଦୂରତ୍ୱ ରଖାଯାଇ ପାରିବ ସେ ଦିଗରେ ମୁଁ ଗୁରୁତ୍ୱ ଦେଉଛି ।
ମୋବାଇଲ୍ ବ୍ୟାଙ୍କ ସେବାରେ ମୋତେ ପ୍ରତିଦିନ ସାଙ୍ଗରେ ୭୦ ୱିଥଡ୍ରଲ୍ ଓ ଡିପୋଜିଟ୍ ଫର୍ମ, ଷ୍ଟାମ୍ପ ପେଡ, ଲାପଟପ୍, ୩୦ରୁ ୪୦ ହଜାର ଟଙ୍କା, ପେନ୍, ରେଜିଷ୍ଟର ବହି ସହ ଏକ ସାନିଟାଇଜର ନେଇ ଯିବାକୁ ପଡୁଛି ।
ସଲାମି ଆହୁରି ମଧ୍ୟ କହିଛନ୍ତି ଗାଁକୁ ଯେବେ ପ୍ରଥମ ଦିନ ଆସିଥିଲି ସେଦିନ ଗାଁର ଜଣେ ଯୁବକଙ୍କ ସାହାଯ୍ୟରେ ଲୋକଙ୍କ ପାଖରେ ପହଞ୍ଚିିଥିଲି ।
ମୁଁ ଯେଉଁଦିନ ଗାଁକୁ ଆସେ ତା'ର ଗୋଟେ ଦିନ ଆଗରୁ ଉକ୍ତ ଯୁବକଙ୍କୁ ଫୋନ୍ କରି ସମସ୍ତ ଗାଁ ଲୋକଙ୍କୁ ଏ ସମ୍ପର୍କରେ ସୂଚନା ଦେବାକୁ ଅନୁରୋଧ କରିଦିଏ ଓ ସେ ସମସ୍ତ ଗ୍ରାମବାସୀଙ୍କୁ ଏ ବାବଦରେ ଜଣାଇ ଦିଅନ୍ତି ।
ଲକ୍ଷ୍ମୀପୁର ଏସ୍ବିଆଇ ବ୍ୟାଙ୍କ ମ୍ୟାନେଜର କହିଛନ୍ତି ସଲାମିଙ୍କ ନିରନ୍ତର ସେବା ପାଇଁ ପାଖାପାଖି ୧୦୦୦ରୁ ଅଧିକ ଗ୍ରାହକ ଏଭଳି ଦୁର୍ଦ୍ଦିନରେ ସାହାଯ୍ୟ ପାଇ ପାରିଛନ୍ତି ।
ଅଧିକ ଦୂର ବାଟ ଯିବାକୁ ହେଲେ ଭାଇଙ୍କ ସହାୟତା ନିଏ । ପ୍ରଥମେ ପ୍ରଥମେ ଯେବେ ରାସ୍ତା ଘାଟ ଜାଣିନଥିଲି ସେବାରେ ଚାଲି ଚାଲି ଅନେକ ବାଟ ଯିବାକୁ ପଡୁଥିଲା ।
କରୋନା ପାଇଁ ବାରମ୍ବାର ଗାଁକୁ ଆସିବା ସମ୍ଭବ ହେଉ ନଥିବାରୁ ଗ୍ରାହକମାନେ ଯେପରି ବ୍ୟାଙ୍କ କାମ ପାଇଁ ଆସିବା ସମୟରେ ଆଧାର କାର୍ଡ ଓ ପାସବୁକ୍ ଆଣନ୍ତି ସେଥିରେ ଧ୍ୟାନ ଦେବାକୁ ବାରମ୍ବାର କୁହାଯାଉଛି ।
